बीते 16 जुलाई की बात है. नई दिल्ली में अंतरराज्यीय परिषद की बैठक थी. सभी राज्यों के मुख्यमंत्री इसमें शामिल हुए थे. प्रधानमंत्री नरेंद्र मोदी की अध्यक्षता में हुई इस बैठक में तमाम मुद्दों को उठाते हुए बिहार के मुख्यमंत्री नीतीश कुमार ने फरक्का बैराज परियोजना पर भी सवाल उठा दिया. उन्होंने कहा, ‘अब गंगा नदी पर बने फरक्का बैराज को हटा देना चाहिए. इससे राज्य को कई तरह का नुकसान हो रहा है. इस बांध के बनने की सजा हम भुगत रहे हैं. यह बांध बिहार के लिए हितकर साबित नहीं हुआ. इसे तोड़ देना चाहिए. इसके अलावा केंद्र सरकार नदियों से गाद निकालने के लिए कोई नई नीति बनाए. इसके बिना काम चलने वाला नहीं है.’